Вывучэнню творчай спадчыны Янкі Купалы шырокае месца адводзіцца ў навуковай дзейнасці Аліны Сабуць. З некаторымі даследаваннямі, выкананымі Алінай Эдмундаўнай, вы можаце азнаёміцца на нашым сайце. Кандыдат філалагічных навук, дацэнт кафедры беларускай філалогіі ГрДУ імя Янкі Купалы ў сваёй прамове прадставіла вобраз Я.Купалы шматгранным, напоўненым сімволікай. Глыбока сімвалічным таксама ўяўляецца і той факт, што Гродзенскі дзяржаўны ўніверсітэт з гонарам носіць імя Янкі Купалы. Вобраз Песняра стаў шмат у чым вызначальным не толькі ў працэсе фарміравання беларускай нацыі. Было падкрэслена, што іпастась першага народнага паэта Беларусі валодае магутным выхаваўчым патэнцыялам. Невыпадкова купалаўская творчасць мае шмат пасланняў у будучыню; у ёй выразна гучыць патрыятычны заклік да нашай моладзі. Пра гэта было сказана (ужо ў традыцыйным раздзеле вечарыны "Вольны мікрафон") дырэктарам музея ГрДУ імя Янкі Купалы Уладзімірам Сытых.